എം.എസ്എഫ് നേതാക്കള്ക്കെതിരായ ഹരിതയുടെ പരാതി വനിതാ ഇന്സ്പെക്ടര് അന്വേഷിക്കും കോഴിക്കോട്: എം.എസ്എഫ് നേതാക്കള്ക്കെതിരായ ഹരിതയുടെ പരാതി വനിതാ ഇന്സ്പെക്ടര് അന്വേഷിക്കും. ചെമ്മങ്ങാട് ഇന്സ്പെക്ടര് അനിതാകുമാരിയാണ് കേസ് അന്വേഷിക്കുക. പരാതിക്കാരുടെ മൊഴി ഉടന് രേഖപ്പെടുത്തും. യുവതിയോട് ലൈംഗിക ചുവയുള്ള സംസാരം നടത്തി എന്നതാണ് കേസ് എന്നത് കൊണ്ടാണ് വനിത ഉദ്യോഗസ്ഥയെ തന്നെ കേസ് അന്വേഷിക്കാന് ഏല്പ്പിച്ചത്. കോഴിക്കോട് വെള്ളയില് പൊലീസ് സ്റ്റേഷനിലാണ് നിലവില് കേസ് രജിസ്റ്റര് ചെയ്തിരിക്കുന്നത്. അവിടെ വനിത ഇന്സ്പെക്ടര് ഇല്ലാത്തതിനാലാണ് ചെമ്മങ്ങാട് സ്റ്റേഷനിലെ ഇന്സ്പെക്ടര്ക്ക് കേസ് കൈമാറിയത്. എം.എസ്.എഫ് സംസ്ഥാന പ്രസിഡന്റ് പി.കെ. നവാസ്, മലപ്പുറം ജില്ലാ സെക്രട്ടറി വി. അബ്ദുല് വഹാബ് എന്നിവര്ക്കെതിരെയാണ് കേസ്. അതേസമയം എം.എസ്.എഫിലെയും ഹരിതയിലേയും നിലവിലെ വിവാദങ്ങള്ക്ക് പിന്നില് ദേശീയ പ്രസിഡന്റ് ടി.പി അഷ്റഫലിയാണ് എന്ന് ആരോപിച്ച് ഒരു വിഭാഗം എം.എസ്.എഫ് ഭാരവാഹികള് രംഗത്തെത്തി. അദ്ദേഹത്തിനെതിരെ അന്വേഷണം ആവശ്യപ്പെട്ട് ഇവര് മുസ്ലിം ലീഗ് നേതൃത്വത്തിന് പരാതി നല്കി. കഴിഞ്ഞ ഒരു വര്ഷമായി എം.എസ്.എഫ് പ്രസിഡന്റിനെയും ഭാരവാഹികളെയും അഷ്റഫലി വേട്ടയാടുകയാണെന്ന് പരാതിയില് പറയുന്നു.